Geredigeer deur Sir George E. Cory
Volume: I-7 (1926)
Eerwaarde Francis Owen is in 1837 na Zoeloeland gestuur deur die Church Missionary Society in London om 'n sendingstasie by die kraal van die Zoeloe koning Dingaan te stig. Voor 1837 was die American Board Missionary Society van Nieu-Engeland van plan om 'n sendingstasie te vestig by die koninklike kraal, Mgungundlovu. Dingaan het egter nie die Amerikaanse sendelinge toegelaat om so na aan sy kraal te bou nie, en stuur hul na 'n ligging vier dae se ry te ossewa. Owen en sy gesin word egter toegelaat om hul op 'n koppie bo die kraal te vestig en 'n vriendelike verhouding ontwikkel tussen die sendeling en die koning. Dingaan is egter meer geïnteresseerd daarin om skietkuns te bemeester as om van geloof te leer.
Die uitbreiding van Westerse kolonisasie kom al nader aan Dingaan se wêreld. Engelse handelaars vestig hulself reeds by Port Natal (vandag bekend as Durban) tydens die heerskappy van sy voorganger, koning Shaka, en kort voor lank baan sendelinge hul weg na sy koninkryk. Die sendelinge kom in klein getalle en word dus nie as 'n bedreiging gesien nie. In 1837 bereik die Voortrekkers Natal en hulle probeer vasstel of hulle leë land suid van die Tugela rivier kan bewoon. Hul leier, Piet Retief, ontmoet Dingaan en is onder die indruk dat Dingaan bereid is om oor grond te onderhandel, met die voorwaarde dat Retief beeste wat van die Zoeloes gesteel is deur Sekonyela, sal terugkry. Retief keer in Februaie 1838 terug na Mgungundlovu, vergesel deur ongeveer sewentig mans en dertig diensknegte, met die doel om die onderhandelinge met die koning van die Zoeloes te finaliseer. Op 4 Februarie word 'n verdrag deur die twee leiers geteken.
Dingaan gee die bevel om Piet Retief en sy geselskap te vermoor (deur Richard Caton Woodville, Jr)
Op 6 Februarie word eerwaarde Francis Owen deur 'n boodskapper van Dingaan ingelig van 'n plan om die Retief-groep te vermoor, maar dat die sendelinge nie beseer sal word nie. Voor Owen Retief kon waarsku, aanskou hy en sy gesin op 'n afstand die gebeure. In sy dagboek skryf hy dieselfde dag nog wat hy gesien het en hoe hy gevoel het as enigste blanke ooggetuie van die slagting.
Hierdie publikasie bevat Owen se dagboek-inskrywings wat gereeld na die hoofkwartiere van die Church Missionary Society in Londen gestuur is. Die inskrywings begin op 2 Maart 1837 wanneer hy, sy vrou en haar suster in Tafelbaai land, en eindig in November 1854 wanneer hulle Kaapstad verlaat om terug te keer na hul tuisland. Hulle vestig hul in Desember 1837 by Dingaan se kraal met die doel om 'n sendingstasie te stig en bly daar tot 11 Februarie 1838, waarna hulle na Port Natal trek. Hy behou kontak met Dingaan tot hy Port Natal in 1839 verlaat. Owen het sonder twyfel een van die bekendste beskrywings van die daaglikse lewe in Dingaan se kraal geskryf.
Na hy Port Natal verlaat, bly Owen tot 1854 in Suid-Afrika terwyl hy sy sendingwerk voortsit in ander dele van die land asook in Betsjoeanaland (vandag bekend as Botswana). Sy dagboek word nou vir die eerste keer in een volume uitgegee, behalwe vir die Betsjoeanaland-afdeling wat herskryf moes word om geskiedenis in te sluit, maar teologie uit te laat.
Sir George Cory was professor emeritus van Rhodes Universiteitskollege en Genoot van die Royal Historical Society, Londen.